
 28.10.2015
 BG
 Официален вестник на Европейския съюз
 L 282/14
 РЕГЛАМЕНТ ЗА ИЗПЪЛНЕНИЕ (ЕС) 2015/1934 НА КОМИСИЯТА
 от 27 октомври 2015 година
 за налагане на окончателно антидъмпингово мито върху вноса на някои принадлежности за тръбопроводи от желязо или стомана с произход от Китайската народна република след преразглеждане с оглед на изтичане на срока на действие в съответствие с член 11, параграф 2 от Регламент (ЕО) No 1225/2009
 ЕВРОПЕЙСКАТA КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 Действащите антидъмпингови мерки върху вноса на някои принадлежности за тръбопроводи („ПТ“ или „разглеждания продукт“) с произход от Китайската народна република („засегнатата държава“ или „Китай“) и Тайланд бяха наложени първоначално с Регламент (ЕО) No 584/96 на Съвета (2) („първоначалните мерки“), a обхватът им бе последно разширен с Регламент (ЕО) No 803/2009 на Съвета (3) („действащите мерки“).
 (2)
 В съответствие с член 13, параграф 3 от основния регламент обхватът на първоначалните мерки е разширен до вноса на същия продукт, изпращан от Тайван, Индонезия, Шри Ланка и Филипините, независимо дали е деклариран с произход съответно от Тайван, Индонезия, Шри Ланка и Филипините или не, с регламенти (ЕО) No 964/2003 (4), (ЕО) No 2052/2004 (5), (ЕО) No 2053/2004 (6) и (ЕО) No 655/2006 (7) на Съвета.
 (3)
 Действащите антидъмпингови мита са в размер на 58,6 % за всички дружества.
 1.2. Действащи мерки по отношение на други трети държави
 (4)
 Понастоящем са в сила антидъмпингови мерки върху вноса на ПТ с произход от Русия и Турция (8) и върху вноса на ПТ с произход от Република Корея и Малайзия (9). Срокът на действие на мерките срещу Тайланд изтече на 4 септември 2014 г. (10).
 1.3. Започване на преразглеждане с оглед на изтичане на срока на действие на мерките
 (5)
 На 14 декември 2013 г. Европейската комисия („Комисията“) публикува известие (11) за предстоящото изтичане на срока на действие на антидъмпинговите мерки върху вноса на някои принадлежности за тръбопроводи от желязо или стомана с произход от Китайската народна република и Тайланд, и такива, изпращани от Тайван, Индонезия, Шри Ланка и Филипините, независимо дали са декларирани с произход съответно от Тайван, Индонезия, Шри Ланка и Филипините, или не.
 (6)
 На 2 юни 2014 г. Комисията получи искане за започване на преразглеждане с оглед на изтичане на срока на действие на мерките, които са в сила, съгласно член 11, параграф 2 от основния регламент.
 (7)
 Искането е подадено от Комитета за защита на отрасъла за стоманени съединителни елементи за челно заваряване на Европейския съюз („заявителя“) от името на производители, които представляват над 50 % от общото производство на Съюза. Като основание за искането беше посочено, че изтичането на срока на действие на мерките по всяка вероятност ще доведе до продължаване на дъмпинга и на вредата за промишлеността на Съюза.
 (8)
 На 3